text: Små tog kører på stor udstilling
  02 april 2016 kl. 14.12
  Modeltog på store anlæg kan i denne weekend opleves i Kolding.
  Inkarnerede modeljernbaneentusiaster og børnefamilier kan lørdag og søndag tage på udflugt til Bramdrupdam Sports- og Mødecenter.
  Dansk Model Jernbane Union, DMJU, udstiller igen modeltog i alle størrelser i Bramdrupdamhallerne.
  Gæsterne kan opleve mere end 50 stande med modeltog fra DMJU's 100 medlemsklubber og mange af de danske forhandlere. Så der er aktiviteter nok for hele familien.
  Udstillingen er en tilbagevendende begivenhed, der arrangeres på skift øst og vest for Storebælt. I enten Køge eller Bramdrupdam. Første DMJU-udstilling blev afholdt i 1994. I 2016 er det således 21. gang, at DMJU arrangerer udstilling.
  Koldings borgmester Jørn Pedersen (V) stod for den officielle åbning. Du kan se hele programmet på Dansk Model Jernbane Unions hjemmeside.
  Lørdag er der åbent fra klokken 10-17 og søndag fra 10-16.
  